Kako oživjeti zanimanje javnosti za svemirska istraživanja? (14/10/04) - 2004-10-13
Neki predlažu da se u rad NASA-e uključi i Hollywood, a drugi - da se čovjek pošalje na Mars
Budućnost međunarodne svemirske postaje i ponovno poticanje zanimanja javnosti za svemirska putovanja bili su među temama nedavne konferencije u Vancouveru. Na godišnjem međunarodnom skupu u Vancouveru direktor Američke agencije za istraživanje svemira NASA-e, Sean O’Keefe izrazio je nadu da će nedavni događaji, poput uspješnih letova letjelice Space Ship One, ponovno oživjeti zanimanje javnosti i medija za svemir. "Genadij Padalka i Mike Fincke nalaze se danas na međunarodnoj svemirskoj postaji. Nema puno ljudi koji to znaju. Koliko god da mi o tome pričamo, novinari o tome ne pišu puno. Kako da promijenimo? To je izazov s kojim se moramo nositi," kazao je direktor NASA-e. Dobitnik Oscara za film “Titanic” James Cameron ima nekoliko ideja. On vjeruje da filmski redatelji i producenti trebaju biti imenovani u NASA-in savjetodavni odbor kako bi se putovanja u svemir što bolje snimila i predočila javnosti. Wesley Huntress iz Instituta Carnegie u Washingtonu vjeruje da problem leži u tome što nema jasnog puta budućih svemirskih istraživanja. Prema njegovim riječima, javnost treba vidjeti nešto novo, dalje od međunarodne svemirske postaje. "Problem je u tome što u posljednjih 30 godina ljudski letovi u svemir ne idu nigdje. Vjerujem da je nastupilo razočarenje zato što svo to vrijeme idemo do svemirske postaje i natrag. Ljudi žele otkrivati nova mjesta. Oni žele iskusiti nove stvari, mjesta na kojima ranije nitko nije bio. Wesley Huntress vjeruje da bi sljedeći korak trebalo biti upućivanje ljudi na Mars. Sve buduće inicijative o upućivanju ljudi u orbitu oko Zemlje i dalje ovise o ponovnim letovima američkih raketoplana. Prema trenutnim procjenama prvo lansiranje raketoplana, nakon nesreće Columbije u veljači 2003. godine, predviđa se za sredinu sljedeće godine.